ธปท.เริ่มใช้ระบบเคลียร์เช็คโดยใช้ภาพ
ธปท.เริ่มใช้ระบบการหักบัญชีเช็คโดยใช้ภาพเช็คในวันที่ 3 ก.พ.นี้ เพื่อให้บริการลูกค้าในเขตกรุงเทพและปริมณฑล
16 ม.ค. 2555

ธปท.เริ่มใช้ระบบการหักบัญชีเช็คโดยใช้ภาพเช็คในวันที่ 3 ก.พ.นี้ เพื่อให้บริการลูกค้าในเขตกรุงเทพและปริมณฑล 
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า ในวันที่ 3 ก.พ.ปีนี้ ธปท.และธนาคารสมาชิกศูนย์หักบัญชีอิเล็กทรอนิกส์ซึ่งมีธนาคารแทบทุกแห่งเป็นสมาชิกนั้น จะเริ่มใช้ระบบการหักบัญชีเช็คโดยใช้ภาพเช็ค(ICAS) เพื่อบริการลูกค้าในเขตกรุงเทพฯและปริมณฑลที่มีความพร้อมให้บริการแล้ว และจะขยายใช้ระบบ ICAS ในเขตกรุงเทพและปริมณฑลให้ครบทุกสามารในระยะ 3 เดือนข้างหน้า ขณะเดียวกันก็จะขยายไปใช้ในต่างจังหวัดให้ครอบคลุมทั่วประเทศภายในปี 2556 ต่อไป
ทั้งนี้ ระบบ ICAS เป็นการบูรณาการทั้งด้านธุรกิจ เทคโนโลยีสารสนเทศและกฎหมาย ที่ธปท.และสมาคมธนาคารไทยและธนาคารสมาชิกศูนย์หักบัญชีอิเล็กทรอนิกส์ร่วมกันพัฒนาขึ้น เพื่อเพิ่มประสิทธิของการหักบัญชีเช็คสนับสนุนธุรกรรมทางธุรกิจให้ดียิ่งขึ้น ลดระยะเวลาการเรียกเก็บเงินเช็ค จากปกติ 3-5 วัน ให้รับเงินได้ภายใน 1 วัน ช่วยให้เงินหมุนเวียนในธุรกิจและระบบเศรษฐกิจคล่องตัวมากขึ้น และช่วยลดต้นทุนการขนส่งเช็คฉบับจริงได้ด้วย ซึ่งทำให้ในระยะต่อไปค่าธรรมเนียมการใช้เช็คมีโอกาสลดลงได้มากขึ้น
“การใช้ระบบ ICAS ทำให้รับเงินเช็คเสร็จใน 1 วัน จากปกติ 3-5 วัน ช่วยลดค่าเสียโอกาสทางการเงินของประชาชนได้ปีละไม่ต่ำกว่า 100 ล้านบาท และทำให้ธนาคารที่รับเช็คไม่ต้องส่งเช็คฉบับจริงไปให้ธนาคารที่จ่ายเงิน ลดต้นทุนการขนส่ง ซึ่งต่อไปหากระบบเคลียร์เช็คลงตัวเป็นระบบเดียวกันทั่วประเทศธปท.จะพิจารณาหารือกับธนาคารให้พิจารณาลดค่าธรรมเนียมให้ถูกลงจากปัจจุบัน” นายประสารกล่าว